Diari Oficial de la Generalitat Valenciana


Sumari del DOGV 3617, del 03-11-1999 (1999/9236)

RESOLUCIÓ de 6 d'octubre de 1999, del conseller d'Obres Públiques, Urbanisme i Transports, per la qual s'aprova definitivament el projecte de reparcel·lació forçosa de la unitat d'execució única del pla parcial sector II/10, Garbinet Nord, del Pla General d'Ordenació Urbana d'Alacant.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3617

Data del DOGV
:   03-11-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/9236


Data del document
:   06-10-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Alacant
    * pla d'urbanisme

RESOLUCIÓ de 6 d'octubre de 1999, del conseller d'Obres Públiques, Urbanisme i Transports, per la qual s'aprova definitivament el projecte de reparcel·lació forçosa de la unitat d'execució única del pla parcial sector II/10, Garbinet Nord, del Pla General d'Ordenació Urbana d'Alacant. [1999/M9236]
  
Vist l'expedient relatiu al projecte de reparcel·lació forçosa de la unitat d'execució única del pla parcial sector II/10, Garbinet Nord, del Pla General Municipal d'Ordenació Urbana d'Alacant, i tenint en compte els següents
  
Antecedents de fet
  
Primer
  
En execució del conveni subscrit el 2 de juliol de 1991 entre aquesta Conselleria d'Obres Públiques, Urbanisme i Transports i l'Ajuntament d'Alacant per a la gestió i actuació en àrees de sòl urbanitzable, entre les quals es troba el sector II-10, Garbinet Nord, d'Alacant, el ple de l'ajuntament, en la sessió celebrada el 2 de desembre de 1994, va aprovar definitivament el pla parcial del sector II-10, Garbinet Nord, (DOGV núm. 2.434, de 24 de gener de 1995) que forma l'ordenació detallada exigida per la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
Segon
  
L'aprovació de l'esmentada Llei 6/1994 aporta noves fórmules de gestió de sòl que permeten substituir l'expropiació, sistema d'actuació previst en el conveni subscrit i excessivament traumàtic per als propietaris del sòl, a més de costós per a l'administració, per l'execució per mitjà de la figura de l'agent urbanitzador.
  
Tercer
  
Per la Resolució del conseller d'Obres Públiques, Urbanisme i Transports, de 30 de juliol de 1998 (DOGV núm. 3.305, d'11 d'agost) es va aprovar definitivament el programa per al desenvolupament de l'actuació integrada i el projecte d'urbanització en aquest inclòs del sector II-10, Garbinet Nord, d'Alacant, d'execució directa per mitjà de l'Institut Valencià d'Habitatge, SA, en qualitat d'empresa pública depenent de la Generalitat Valenciana, i es va adjudicar l'execució de l'esmentat programa i projecte d'urbanització a l'esmentada entitat com a agent urbanitzador.
  
Quart
  
L'Institut Valencià d'Habitatge, SA, fent ús de les prerrogatives que li corresponen com a urbanitzador, va presentar per a la seua tramitació el projecte de reparcel·lació forçosa de la unitat d'execució única del sector II/10, Garbinet Nord, i per la Resolució de 4 de novembre de 1998, del director general d'Arquitectura i Habitatge es va sotmetre a exposició pública, per mitjà de la inserció dels preceptius anuncis en el DOGV núm. 3.420, de 26 de gener de 1999, i en el diari ABC, de 31 de gener de 1999. Igualment, es va trametre una notificació individual a tots els afectats i es va sotmetre a consideració de les administracions sectorials implicades i de l'Ajuntament d'Alacant. Simultàniament, el 12 de novembre de 1998, se sol·licita dels registres de la Propietat núm. 1 i 7 d'Alacant una anotació marginal sobre les finques afectades i certificat de domini i càrregues segons estableix l'article 5.1 del Reial Decret 1093/1997, de 4 de juliol.
  
Cinqué
  
El projecte consta de memòria informativa i justificativa, descripció de les finques registrals, relació de propietaris cadastrals, valoració de béns i drets a extingir, relació d'afectats en l'àrea reparcel·lable, descripció gràfica i literal de les finques resultants, compte de liquidació provisional i plànols.
  
Sisé
  
Durant el període d'informació pública s'han presentat 53 al·legacions de particulars, les quals han sigut respostes com cal mitjançant els informes tècnics que hi ha en l'expedient, als quals ens remetem per a la claredat i concisió de la present resolució.
  
Seté
  
Consten en l'expedient informes emesos per l'Ajuntament d'Alacant, la Demarcació Territorial de Costes del Ministeri de Medi Ambient i la Direcció Territorial de la Conselleria de Medi Ambient.
  
Vuité
  
El director general d'Arquitectura i Habitatge, per Resolució d'1 de setembre de 1999, va acordar «estimar o desestimar, totalment o parcialment, d'acord amb els informes emesos per l'equip redactor, i que queden incorporats a la present resolució, les al·legacions presentades pels interessats. Aprovar provisionalment el projecte de reparcel·lació forçosa de la unitat d'execució única del sector II/10, Garbinet Nord, del Pla General Municipal d'Ordenació Urbana d'Alacant, modificat segons l'informe i els acords aconseguits entre els propietaris afectats quant a l'adjudicació de finques de reemplaçament en proindivís. Elevar la present resolució al conseller d'Obres Públiques, Urbanisme i Transports perquè procedesca, una vegada realitzats els tràmits pertinents, a l'aprovació definitiva».
  
Aquesta resolució provisional juntament amb la resposta individualitzada a les al·legacions i suggeriments efectuats, ha sigut notificada en la forma escaient a tots els interessats en l'expedient.
  
Fonaments de dret
  
Primer
  
L'Institut Valencià d'Habitatge, SA (IVH, SA) està legitimat per a presentar i promoure el projecte de reparcel·lació de la unitat d'execució única del sector II/10, Garbinet Nord, del PGMOU d'Alacant, d'acord amb les facultats i prerrogatives que la legislació urbanística reconeix a l'urbanitzador i que es recullen en els articles 29.10 i 68.3 de la Llei 6/1994, de 15 de novembre, Reguladora de l'Activitat Urbanística (LRAU).
  
Segon
  
Respecte del procediment, s'han complit les prescripcions legalment establides per a projectes de reparcel·lació d'aquesta mena. En efecte, segons el que estableix l'article 69 de la LRAU, aquest procediment reparcel·latori ha de subjectar-se, prèviament a la seua aprovació, a informació pública, amb simultània sol·licitud de certificat registral de domini i càrregues, tràmit d'audiència si apareixen nous titulars que no s'hagen tingut en compte, requeriments dels propietaris a l'urbanitzador per a dirimir controvèrsies respecte de la valoració de drets i contestació de l'urbanitzador. Tots aquests requisits i prescripcions s'han complert en el cas present. Igualment, s'han sol·licitat els diferents informes preceptius i la documentació està completa.
  
D'altra banda, el director general d'Arquitectura i Habitatge té la competència per a l'aprovació provisional del present projecte, en virtut del que estableix l'article 38.3 en relació amb l'article 13.1 del Reglament dels Òrgans Urbanístics de la Generalitat Valenciana, aprovat pel Decret 77/1999, de 16 d'abril, del Govern Valencià.
  
Tercer
  
Quant al fons de l'assumpte, el present projecte de reparcel·lació forçosa de la unitat d'execució única del sector II/10, Garbinet Nord, d'Alacant, té per objecte el desenvolupament i execució del corresponent programa d'actuació integrada ?definitivament aprovat per la Resolució d'aquesta conselleria de 30 de juliol de 1998, per a ajustar la nova divisió de finques al planejament aprovat, en el compliment de les funcions instrumentals previstes en l'article 68.2 de la LRAU.
  
El contingut del projecte s'ajusta a les determinacions exigides per la LRAU i com a dret supletori en el Reglament de Gestió Urbanística, aprovat pel Reial Decret 3288/1978, de 25 d'agost. Cal destacar el compromís adquirit per l'IVV, SA pel qual es garanteix l'exercici del dret al reallotjament dels afectats en els casos que legalment corresponga (aquests estan previstos amb caràcter general en la disposició addicional quarta 1ª i 3ª del Text Refós de la Llei del Sòl de 1992, actualment vigent, d'acord amb la disposició derogatòria única de la Llei 6/1998, de 13 d'abril, sobre Règim del Sòl i Valoracions).
  
Quart
  
El conseller d'Obres Públiques, Urbanisme i Transports és competent per a l'adopció de la present resolució, segons el que disposen els articles 38.2 i 39.1 de la LRAU en relació amb l'article 6.K del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, del Govern Valencià.
  
Vistos els preceptes legals esmentats i la resta de normativa de pertinent aplicació, resolc:
  
Aprovar definitivament el projecte de reparcel·lació forçosa de la unitat d'execució única del pla parcial sector II/10, Garbinet Nord, del Pla General Municipal d'Ordenació Urbana d'Alacant.
  
Aquesta resolució definitiva es notificarà a tots els interessats en l'expedient i, una vegada siga ferma en via administrativa, s'inscriurà en el Registre de la Propietat d'Alacant, d'acord amb els requisits exigits pel Reial Decret 1093/1997, de 4 de juliol, sobre les inscripcions registrals dels actes de naturalesa urbanística i en el Reial Decret 1867/1998, de 4 de setembre, pel qual es modifiquen determinats articles del Reglament Hipotecari.
  
La present resolució es publicarà en el Diari Oficial de la Generalitat Valenciana, segons el que disposen l'article 59.4.B de la LRAU i 176.2.B del Reglament de Planejament Urbanístic de la Comunitat Valenciana.
  
Contra la present resolució, que exhaureix la via administrativa, es podrà interposar un recurs contenciós administratiu, davant de la sala contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació o publicació d'aquesta, de conformitat amb el que estableixen l'article 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això, sense perjudici que es puga interposar qualsevol altre recurs que es considere oportú.